

**Marius Mitt** Teie:01.04.2024 nr 3-1/24/65-1

Viru Vangla 01.04.2024 nr 3-24-428

 Meie: 02.04.2024 nr 3-1/24/65-2

**Vastus pöördumistele**

Esitasite 22. märtsil 2024 haldusasja nr 3-20-853 ja 1. aprillil 2024 haldusasja nr 3-24-428 raames kohtule taotlused, milles viitate kohtunik Ü. Polluksi tegevusele, millega Te ei nõustu. Olete 22. märtsi 2024. a taotlusele märkinud, et tegemist on selgitustaotlusega halduskohtu esimehele. Kuna mõlemad taotlused on esitatud sarnasel teemal, siis käsitan neid selgitustaotlusena ning vastan neile ühise vastusega.

Leiate taotlustes, et kohtunik Ü. Polluks levitab Teid puudutavaid dokumente suvalistele vanglaametnikele, kellel ei ole õigust nendega tutvuda. Märgite, et näiteks saatis kohtunik Teie kohtuasja nr 3-20-853 materjalid Viru Vangla ametnikule (kontaktisik K. Kröönström), kes ei ole Teie kontaktisik olnud ja tal puudus vajadus dokumentidega tutvumiseks. Heidate kohtunikule ette kontaktisikuga nn salajase kirjavahetuse pidamist ja Teie isikuandmete edastamist. Palute kontrollida kohtuniku e‑maili kontot, et selgitada välja, kas kohtunik võis edastada Teie tervisekaarti erinevatele vanglaametnikele (kontaktisikud ja üksuse juht). Samuti palute kontrolli tulemused lisada asja (s.o haldusasi nr 3-24-428) juurde.

Kohtute infosüsteemist nähtub, et haldusasjas nr 3-20-853 esitasite Te kohtule esialgse õiguskaitse taotluse, mille kohtunik Ü. Polluks lahendas 18. mai 2020. a määrusega. Vastavalt Viru Vangla ametniku päringule edastas kohtunik Ü. Polluks 17. augusti 2020. a kaaskirjaga Viru Vanglale eelnimetatud kohtumääruse, sest seda ei olnud vanglale varem saadetud. Selles kohtuasjas ei ole vanglaametnik K. Kröönströmile edastatud Teie tervisekaardi väljavõtteid ega ole loodud juurdepääsu kohtutoimiku materjalidele. K. Kröönströmi päring ja kohtu kaaskiri koos selle manuses oleva kohtulahendiga on registreeritud kohtute infosüsteemis. Seega puudub alus järeldada kohtuniku ja vanglaametniku vahel toimunud nn salajast kirjavahetust. Lisaks märgin, et vastavalt vangistusseaduse §-le 132 ei tohi vanglaametnik avaldada talle seoses teenistusülesannete täitmisega teatavaks saanud asjaolusid, sealhulgas kinnipeetavate isiklikke suhteid puudutavaid asjaolusid. Ametisaladuse hoidmise kohustus on tähtajatu.

Haldusasja nr 3-24-428 vaidluse esemeks ei ole kohtunik Ü. Polluksi tegevus, vaid vangla tegevus Teie terviseandmetega tutvumise võimaldamisel ja terviseandmete levitamisel. Kohtunik Ü. Polluksi menetlustoimingud haldusasjas nr 3-20-853 ei puuduta haldusasja nr 3-24-428 ning kohtuniku tegevuse üle järelevalveks, sh e-maili konto kontrollimiseks, puudub alus.

Lugupidamisega

(allkirjastatud digitaalselt)

Sirje Kaljumäe

kohtu esimees